text: X.
  At in illa Tribunitia intercessione id novum, neque improbandum, quòd uno intercedente ac vetante, caeterorum omnium Collegarum, si fortè Senatus consulta approbâssent, irrita essent decreta; adeò ut unius vetantis sententia reliquorum omnium probantium suffragiis praelata fuerit. Haud sum nescius, in alio ferè omni plurium eundem Magistratum gerentium collegio, plurium decretum pauciorum suffragiis anteponi; sed & gravissima est ratio, quare pauciorum, fieri aliquid aut decerni nolentium, suffragia, plurium, alia omnia statuentium, judiciis debeant esse superiora. Cum enim id quod semel factum est, infectum reddi non possit, & quod in praesens differtur, tandem adhuc, si utile & necessarium esse ab omnibus intelligatur, haud ita difficul-ter fieri possit, quis non videt tutius in dissentientium collegio, & ubi de re ardui eventus agitur, Rempub. acquiescere in votis pauciorum, aliquid fieri nolentium, quàm plurium, qui à paucis istis malunt dissertire?